Gimė 1984 m. lapkričio 26 d. Varėnoje. 2003 m. baigė Varėnos „Ryto“ vidurinę mokyklą. 2007 m. Vilniaus universiteto Gamtos mokslų fakultete baigė biologijos programą, suteiktas biologijos bakalauro kvalifikacinis laipsnis, 2009 m. – Vilniaus universiteto Gamtos mokslų fakultete baigė botanikos programą, suteiktas biologijos magistro kvalifikacinis laipsnis.
2007–2008 m. – Vilniaus universiteto Gamtos mokslų fakulteto bibliotekos bibliotekininkas, 2008–2016 m. – Vilniaus universiteto Gamtos mokslų fakulteto Botanikos ir genetikos katedros vyresnysis specialistas, 2009–2016 m. – jaunesnysis mokslo darbuotojas, lektorius, nuo 2016 m. – Vilniaus universiteto Gyvybės mokslų centro jaunesnysis mokslo darbuotojas.
2015 m. Vilniaus universitete apgynė mokslų daktaro disertaciją „Equisetum variegatum Schleich. ex F. Weber et D. Mohr Lietuvoje: paplitimas ir populiacijų struktūra“1. 2015 m. suteiktas daktaro laipsnis. Disertaciniame darbe pateikė naujus mokslinius duomenis apie E. variegatum parcialinių kerų morfologinę sandarą ir jų biologinio amžiaus grupes. Papildė žinias apie E. variegatum, vieno rečiausių asiūklių Lietuvoje, paplitimą, populiacijų struktūrą ir demografinę padėtį bei ekologinį plastiškumą mūsų krašte.
Išspausdino 6 mokslinius, 3 mokslo populiarinamuosius straipsnius.
2010 m. dalyvavo mokslinėje ekspedicijoje Hapsalu, Estijoje.
Dalyvavo tarptautinėse mokslinėse konferencijose Estijoje, Latvijoje, Rusijoje.
2012 m. stažavosi Daugpilio universiteto herbariume Gyvybės mokslų ir technologijų institute, Latvijos universiteto herbariume Biologijos institute. 2013 m. – Švedijos gamtos istorijos muziejaus herbariume. Vilniaus universitete dėsto kursus: saugomos biotos studijos, biologinės įvairovės studijos, biologinės įvairovės stebėsena.
Tarptautinės ekvizetologų asociacijos (International Equisetological Association (IEA)) narys.
Nuorodos
1 Rasimavičius M. Equisetum variegatum Schleich. ex Weber et Mohr in Lithuania: distribution and structure of populations = Equisetum variegatum Schleich. ex Weber et Mohr Lietuvoje: paplitimas ir populiacijų struktūra: summary of doctoral dissertation. – Vilnius, 2015. – 35 p.